Komisijos reglamentas (EB) Nr. 184/2004
2004 m. vasario 2 d.
nutraukiantis tam tikrų plieno gaminių retrospektyvinės priežiūros sistemą, įsteigtą Reglamentu (EB) Nr. 1695/2002
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3285/94 dėl bendrų importo taisyklių ir Reglamento (EB) Nr. 518/94 panaikinimo [1] su paskutiniais pakeitimais, padarytais Tarybos reglamentu (EB) Nr. 2474/2000 [2], ypač į jo 21 straipsnį,
atsižvelgdama į 1994 m. kovo 7 d. Tarybos reglamentą (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, Nr. 1766/82 ir Nr. 3420/83 panaikinimo [3] su paskutiniais pakeitimais, padarytais Reglamentu (EB) Nr. 427/2003 [4], ypač į jo 18 straipsnį,
pasitarusi su Patariamuoju komitetu, įsteigtu pagal atitinkamai Reglamento (EB) Nr. 3285/94 ir Reglamento (EB) Nr. 519/94 4 straipsnį,
kadangi:
TVARKA
(1) 2002 m. rugsėjo 27 d., po išsamaus tyrimo dėl dvidešimt vieno plieno gaminio, Komisija nustatė, kad tam tikrų plieno gaminių importo tendencijos kelia grėsmę, nes gali padaryti žalos Bendrijos gamintojams, ir kad Bendrija suinteresuota įvesti retrospektyvinės priežiūros sistemą. Dėl šios priežasties buvo įsteigta retrospektyvinės priežiūros sistema Komisijos reglamentu (EB) Nr. 1695/2002 [5] 14 pavadinimų plieno gaminiams, būtent, elektriniams lakštams (išskyrus GOES), metalu padengtiems lakštams, organiniais junginiais padengtiems lakštams, skardos staklyno gaminiams, ketvirtinėms plokštėms, plačiai juostinei geležiai, nelegiruotiems rūšiniams profiliams ir lengviems profiliams, rūšiniams profiliams iš lydinių ir lengviems profiliams, rebarams, nerūdijančio plieno strypams ir lengvos formos, nerūdijančio plieno valcuotai vielai, vamzdžiams dujoms ir tuščiaviduriams profiliams (visi smulkiau aprašyti minėto reglamento I priede).
(2) Komisijos reglamento (EB) Nr. 1695/2002 64 konstatuojamojoje dalyje Komisija priminė, kad priežiūros priemonės turi būti vykdomos per tą patį laikotarpį kaip ir galutinės apsaugos priemonės tam tikriems plieno gaminiams, įvestos Komisijos reglamentu (EB) Nr. 1694/2002 [6]. Šios galutinės apsaugos priemonės buvo nutrauktos nuo 2003 m. gruodžio 8 d. Komisijos reglamentu (EB) Nr. 2142/2003 [7]. Todėl dabar priežiūros priemones reikia nutraukti,
PRIĖMĖ ŠĮ REGLAMENTĄ:
1 straipsnis
Šiuo reglamentu panaikinamas Komisijos reglamento (EB) Nr. 1695/2002 3 straipsnis.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 2 d.